**รายงานการประชุมสภามหาวิทยาลัยราชภัฏนครสวรรค์ ครั้งที่ 8/2562 วันพฤหัสบดี ที่ 22 สิงหาคม พ.ศ. 2562 การประชุมการพิจารณาการทบทวนแผนยุทธศาสตร์มหาวิทยาลัยราชภัฏนครสวรรค์ ระยะ 29 ปี (พ.ศ. 2561 ถึง พ.ศ. 2579) และแผนพัฒนามหาวิทยาลัยราชภัฏนครสวรรค์ ระยะที่ 1 (พ.ศ. 2561 ถึง พ.ศ. 2564)**

**------------------------------------------------------------------------------------------**

ที่ประชุมให้ข้อสังเกตและข้อเสนอแนะ โดยสรุปดังนี้

 1. ความสำคัญอันดับแรกในการพัฒนามหาวิทยาลัยในด้านต่าง ๆ ให้พิจารณาตามพื้นฐานความเป็นจริงและควรคิดแก้ปัญหาที่เป็นภาวะคุกคามที่วิกฤติในปัจจุบันนี้ให้ได้ก่อน เช่น ปัญหานักศึกษาลดลง นักศึกษาที่จบการศึกษาไปไม่ตอบสนองกับความต้องการในตลาดแรงงานของประเทศ

 2. ควรเร่งดำเนินการคิดหลักสูตรใหม่ ๆ โดยการติดตามความทันสมัยของโลก และนำไปคิด ปรับปรุงหลักสูตรให้สอดคล้องกับความต้องการของภาคประชาคมและสถานประกอบการ โดยบูรณาการหลักสูตรหลาย ๆ สาขาวิชามารวมกัน ให้ตอบโจทย์สังคมโลกในยุคปัจจุบัน

3. การเพิ่มจำนวนนักศึกษาควรคำนึงไปถึงการเปิดหลักสูตรในระดับประกาศนียบัตรวิชาชีพ หรือ ประกาศนียบัตรวิชาชีพชั้นสูง เพื่อเพิ่มโอกาสให้ผู้มีความสนใจเรียนสายอาชีพเข้ามาเรียนในหลักสูตรที่เป็นวิชาชีพที่เป็นหลักสูตรประยุกต์ที่ไม่ใช่หลักสูตรพื้นฐาน

 4. การคิดแผนพัฒนามหาวิทยาลัยควรให้มีความสอดคล้องกับกฎบัตรนครสวรรค์ และเข้าไปมีส่วนร่วมในการดำเนินการต่าง ๆ ตามแนวคิดของกฎบัตรนครสวรรค์ เช่น แนวคิดการพัฒนาเมืองนครสวรรค์เป็นศูนย์กลางศิลปะและวัฒนธรรมนานาชาติภาคกลางตอนบน ซึ่งจะทำให้มีโอกาสได้รับเงินทุนสนับสนุนจากรัฐบาลเพื่อจัดทำโครงการต่าง ๆ ของมหาวิทยาลัยราชภัฏนครสวรรค์ด้วย

 5. ควรสร้างจุดเน้นและจัดเรียงลำดับความสำคัญก่อนหลัง โดยการเขียนให้ชัดเจนว่าโครงการใดที่ไม่เกี่ยวข้องกับเงินงบประมาณให้เร่งดำเนินการทันที ส่วนโครงการใดที่เกี่ยวข้องกับเงินงบประมาณและการใช้เงินงบประมาณ ให้นำมาจัดเรียงลำดับความสำคัญก่อนหลังว่าควรจะเป็นอย่างไรบ้างในแต่ละปี และต้องดำเนินการอย่างต่อเนื่องเพื่อให้บรรลุวัตถุประสงค์ตามที่มหาวิทยาลัยราชภัฏตั้งเป้าหมายไว้

 6. ควรมีการติดตามและประเมินผลการทำงานตามแผนยุทธศาสตร์และแผนพัฒนามหาวิทยาลัย ราชภัฏนครสวรรค์เป็นระยะทุก ๆ ปี ให้ทราบถึงความก้าวหน้าในการทำงานบรรลุวัตถุประสงค์ที่ตั้งไว้หรือไม่ มีปัญหาและอุปสรรคในการดำเนินงานอย่างไรบ้าง เพื่อนำปัญหาดังกล่าวมาช่วยกันคิดวิเคราะห์แก้ไขและนำไปสู่การแก้ปัญหาเพื่อพัฒนางานต่อไป

 7. ควรศึกษาและติดตามเทคโนโลยีใหม่ ๆ ที่มีการเปลี่ยนแปลงเกิดขึ้นอย่างรวดเร็วและเร่งดำเนินการในเรื่องของการนำเทคโนโลยีสารสนเทศเข้ามาใช้ในระบบบริหารจัดการด้านต่าง ๆ และระบบการจัดการเรียนการสอนให้มากขึ้นและต้องดำเนินการอย่างจริงจัง หากมหาลัยราชภัฏนครสวรรค์ต้องการที่จะพัฒนาให้เป็น Smart University

 8. มหาวิทยาลัยราชภัฏนครสวรรค์ควรมีการพัฒนาเรื่องการเรียนการสอนโดยใช้สื่อการเรียนการสอนของ MOOC (massive open online course) ซึ่งเป็นทางเลือกหนึ่งที่สามารถเพิ่มจำนวนนักศึกษาได้ โดยการจัดทำหลักสูตรออนไลน์

 9. ควรมีแผนปฏิบัติการเรื่องการบริหารจัดการบุคลากรของมหาวิทยาลัยให้สอดคล้องกับสถานการณ์ความเป็นจริงที่มหาวิทยาลัยกำลังประสบกับปัญหาจำนวนนักศึกษาลดลง ในส่วนของเงินรายได้และเงินงบประมาณที่ได้รับก็ต้องลดลงด้วย ดังนั้นจำนวนบุคลากรที่มากเกินความจำเป็นจะบริหารจัดการอย่างไรให้สมดุลกัน

 10. การขับเคลื่อนไปตามแผนยุทธศาสตร์ที่กำหนดไว้นั้น จะประสบผลสำเร็จช้าหรือเร็วอยู่ที่ความร่วมมือร่วมแรงร่วมใจกันของบุคลากรของมหาวิทยาลัยราชภัฏนครสวรรค์ทุกคน หากทุกคนมีความตระหนักและมีความต้องการที่จะขับเคลื่อนและพัฒนามหาวิทยาลัยอย่างจริงจัง มหาวิทยาลัยราชภัฏนครสวรรค์จะผ่านพ้นวิกฤติปัญหาต่าง ๆ ได้

 11. มหาวิทยาลัยราชภัฏนครสวรรค์ต้องก้าวไปข้างหน้า คิดใหม่ทำใหม่ในเรื่องที่ทันสมัยและน่าสนใจ การหลักสูตรใหม่ที่มหาวิทยาลัยอื่นยังไม่มี ถือเป็นโอกาสในการเพิ่มจำนวนนักศึกษาได้

 12. การจะเป็นผู้นำได้ต้องมีความสามารถ ดังนั้นในการจัดทำโครงการใด ๆ ให้คำนึงถึงความเป็นไปได้และมีความพร้อมความสามารถ ในการดำเนินการให้มีประสิทธิภาพและศักยภาพของมหาวิทยาลัยราชภัฏนครสวรรค์ด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*